靖康迎駕行
作者：鄧肅
朝代：宋

paragraphs: 女真作意厭人肝，揮鞭直視無長安。
南渡黄河如履地，東有太行不能山。
帝城周遭八十里，二十萬兵氣裂眥。
旌旗城上亂雲煙，腰間寶劍凝秋水。
雪花一日故濛濛，皂幟登城吹黑風。
我師舉頭不敢視，脫兔放豚一掃空。
夜起火光迷鳳闕，鉦鼓砰轟地欲裂。
斯民嗷嗷將焉之，相顧無言惟泣血。
僕射何公叩龍墀，圍閉相臣臣噬臍。
奇兵化作乞和使，誓捐一死生羣黎。
遊談似霽胡帥怒，九鼎如山疑弗顧。
郊南期稅上皇輿，截破黄流徑歸去。
陛下仁孝有虞均，忍令胡騎聳吾親。
不龜太史自鞭馬，一出喚回社稷春。
虜人慕得猶貪利，千乘載金未滿意。
釵鈿那爲六宮留，大索民居幾卷地。
六龍再爲蒼生出，身磨虎牙恬不恤。
重城突兀萬胡奴，杳隔鑾輿今十日。
南門赤子日駢闐，爭掬香膏自頂然。
忿氣爲雲淚爲雨，漫漫白晝無青天。
太王事狄空金帛，坐使卜年踰八百。
天聽端在民心耳，蒼蒼誰云九萬隔。
會看春風擁赭黄，萬民歌呼喜欲狂。
天宇無塵瞻北極，旄頭落地化頑石。